KIRJALLINEN KYSYMYS E-2119/03

esittäjä(t): Isabelle Caullery (UEN) komissiolle

(25. kesäkuuta 2003)

Aihe: Uusiutuvien energialähteiden käytön edistäminen Armeniassa

1. Voiko komissio ilmoittaa, mitä tukia voidaan käyttää ja mistä toimista, ohjelmista ja/tai budjettikohdista on mahdollista saada rahoitusta uusiutuvien energialähteiden, erityisesti tuulienergian, käytön edistämiseen Armeniassa? Voidaanko Tacis-ohjelmaa käyttää tähän tarkoitukseen?

2. Voiko komissio myös ilmoittaa, mitä Euroopan investointipankin rahoitusvälineitä on mahdollista käyttää kyseisen energialähteen käytön edistämiseen Armeniassa?

3. Aikooko komissio edistää Armenian suhteen sitä yhteisön direktiivissä asetettua tavoitetta, että vuoteen 2010 mennessä 12 prosenttia yhteisössä käytetystä energiasta pitäisi olla peräisin uusiutuvista energialähteistä?

Christopher Pattenin komission puolesta antama vastaus

(1. elokuuta 2003)

1. Tacis-ohjelma on yhteisön pääasiallinen tekninen tukiohjelma entisen Neuvostoliiton alueen maille. Armenian maaohjelmassa vuosille 20042006 suunnitellaan tukea ydinvoimasta vaihtoehtoisiin energialähteisiin siirtymisen suunnitteluun ja toteutukseen. Energiaministeriölle annettavalla tuella kehitetään politiikkoja ja toimenpiteitä ja edistetään, kysyntään liittyen, energiansäästöä, tehokkaiden tekniikoiden omaksumista sekä näihin tekniikoihin sijoittamisen kannustamista. Tarjontaan liittyen, tuella tehostetaan tuotantoa, jotta kansallinen ydinvoimala voidaan korvata kaasun, veden ja uusiutuvien energialähteiden käytöllä. Avustusohjelman tarkasta sisällöstä päätetään yhdessä Armenian toimivaltaisten viranomaisten kanssa Armenian Tacis-toimintaohjelman laadinnan yhteydessä. Ohjelmaan voidaan tarvittaessa liittää tuulienergia, jos Armenian viranomaiset antavat suostumuksensa.

Yhteisön tähän käyttöön tarjoamista tukivälineistä monivuotinen Euroopan älykäs energiahuolto -ohjelma vuodelle 2003 on tarkoitettu vain ehdokasmaille ja Euroopan vapaakauppaliiton jäsenvaltioille. Ohjelmassa on keskitytty energiamarkkinoiden kestävän kehityksen edistämiseen ja etusijalla on energiatehokkuus (SAVE), uusiutuvien energialähteiden käyttö (Altener) ja energialähteiden monipuolistaminen muun muassa eri liikennemuodoissa (STEER). Lisäksi ohjelmalla tuetaan kehitysmaita koskevia aloitteita (Coopener). Päätös siitä, mitkä maat hyväksytään Coopener-ohjelmaan tehdään samalla, kun hyväksytään Euroopan älykkään energiahuollon työohjelma, jossa päätetään täytäntöönpanon suuntaviivoista ja säännöistä.

2. Armenia ei ole niiden maiden listalla, joita Euroopan investointipankki tukee.

3. Tavoite 12 prosentista esitettiin komission valkoisessa kirjassa vuodelta 1997, jossa esitettiin strategia ja toimintasuunnitelma uusiutuvien energialähteiden käytön edistämisestä unionissa. Uusiutuvien energialähteiden unionin sisäisen bruttokulutuksen kaksinkertaistumisen 6 prosentista 12 prosenttiin oletettiin tapahtuvan vuonna 2010. Sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY(1) laadittiin ohjeelliset tavoitteet vuoteen 2010 kaikille jäsenvaltioille sekä kymmenelle ehdokasmaalle. Viitearvot on esitetty direktiivin liitteessä. Kaikkien unionin nykyisten ja tulevien jäsenvaltioiden pitää täyttää vaatimukset vuoteen 2010 mennessä. Komissio seuraa tiiviisti tilannetta ja sillä on tarvittaessa valtuudet laatia sitovat tavoitteet vuonna 2004.

Uusiutuvien energialähteiden käytön edistämisestä Armeniassa käydään säännöllistä vuoropuhelua Armenian hallituksen kanssa. Vuoropuhelun yhtenä tavoitteena on sulkea Medzamorin ydinvoimala. Kysymystä tarkemmasta tavoitteesta, joka pitäisi saavuttaa tietyssä ajassa, ei ole kuitenkaan vielä otettu esille.

(1) EYVL L 283, 27.10.2001.